合桃鉗

合桃鉗，又叫核桃鉗，係開合桃用嘅鉗，將合桃殼夾爛，就可以攞入面嘅合桃仁。

喺德國，合桃鉗通常整成木頭公仔嘅形象，個樣似士兵同國王，聖誕節期間會當做聖誕禮物送畀人，仲吸引到人收藏。

文化意義 

舉世聞名嘅芭蕾舞劇《合桃鉗》就有提到公仔合桃鉗。

《合桃鉗》講述聖誕節，細路女卡拉娜由佢嘅教父嗰度收到一份特別嘅聖誕禮物－一個軍官造型嘅公仔合桃鉗；當晚，卡拉娜瞓唔著，半夜靜靜雞走去客廳嗰度睇佢個合桃鉗，仲攬住個合桃鉗瞓著咗；跟住喺卡拉娜再擘大眼嗰陣，發現自己縮細咗，仲俾一班老鼠包圍，跟手佢個合桃鉗出手救咗佢，然後兩個人仲一齊合力打敗入侵客廳嘅老鼠王同老鼠軍團，後嚟卡拉娜仲同合桃鉗鍾意咗對方，並且喺第二幕當中進入一個神奇魔法世界嗰度冒險。唔同版本嘅《合桃鉗》對呢個劇情有唔同嘅詮釋，有版本話卡拉娜發緊夢，又有版本話個合桃鉗查實有神奇魔法。

《合桃鉗》初頭俾好多評論家覺得佢細路仔得滯，但打後美國芭蕾舞大師佐治·巴倫錢喺 1954 年整咗個紐約市芭蕾舞團版本公演，令到《合桃鉗》喺當時嘅美國掀起一股風潮，及後文化上強大嘅美國將佢啲文化產物－包括一啲有《合桃鉗》做主題嘅電影同電視劇等－傳到去全世界。到咗廿一世紀，《合桃鉗》當中嘅樂曲喺聖誕節嗰陣會俾人周圍播－合桃鉗令芭蕾舞藝術當中嘅一啲元素成為咗聖誕節傳統嘅一部份。

合桃鉗芭蕾舞劇

攷

拎

架生
聖誕節